ტიტეს მიმართ ეპისტოლე
ტიტეს მიმართ ეპისტოლე – პავლე მოციქულის 14 ეპისტოლიდან ერთ–ერთი. ეპისტოლეთა რიგით ჩამონათვალში მას მე–12 ადგილი უკავია. იგი შედგება მხოლოდ 3 თავისაგან. ტიტე იყო პავლე მოციქულის დიდი ნდობით აღჭურვილი მოწაფე, რომელიც მან დატოვა კ. კრეტაზე. ტიტეს უნდა დაესრულებინა მოძღვრის მიერ დაწყებული სამისიონერო საქმიანობა, დაედგინა ადგილობრივ ქრისტიანულ თემებში საეკლესიო იერარქიის პირები, ებრძოლა თვითმარქვია ყბედ მოძღვართა წინააღმდეგ, რომლებიც ცდილობდნენ ბერძენთა გული მოეგოთ და მწვალებლობაში ჩაეთრიათ ისინი. მოციქული ტიტეს ავალებს აღადგინოს ეკლესიაში ჭეშმარიტი მოძღვრება და მოსთხოვოს მორწმუნეებს რწმენის შესაფერისი საქციელი, რაც მაგალითი იქნება ყველასათვის. ტიტეს მიმართ ეპისტოლე თავისი შინაარსით მსგავსია ტიმოთეს მიმართ ეპისტოლისა, რადგან პავლე მოციქული თითქმის მსგავსი შინაარსის მითითებებს იძლევა ორივე მათგანში. ამიტომ მათ აგრეთვე, „სამოძღვრო ეპისტოლეებს“ უწოდებენ.